**Predkladacia správa**

Koncepciu revitalizácie hydromelioračných sústav na Slovensku (ďalej len „koncepcia“) predkladá Ministerstvo pôdohospodárstva a rozvoja vidieka SR (ďalej len „MPRV SR“) na základe programového vyhlásenia vlády SR na roky 2012 – 2016, Koncepcie rozvoja pôdohospodárstva SR na roky 2013 – 2020 a Akčného plánu rozvoja pôdohospodárstva SR na roky 2014 – 2020.

Koncepcia si kladie za svoj hlavný cieľ podporiť preventívne opatrenia pred negatívnymi dôsledkami prírodných katastrofických udalostí a nepriaznivých zrážkových pomerov na potenciál poľnohospodárskej výroby. Koncepcia si nekladie za svoj cieľ revitalizovať celú existujúcu sieť odvodnenia a závlah, naopak súčasný stav definuje ako neudržateľný a v súčasných trhových podmienkach za neefektívny. V súlade s týmto tvrdením sa definovala optimálna sieť závlah a odvodnenia, ktorá sa javí v súčasných podmienkach ako dlhodobo udržateľná a zároveň spĺňa kritériá zvýšenia miery potravinovej bezpečnosti na žiaducej úrovni.

Táto koncepcia poukazuje teda na úplne nový prístup k budúcnosti siete závlah a odvodnenia na Slovensku. Dôraz kladie na zabezpečenie potrebnej úrovne potravinovej bezpečnosti, a to pri využití potenciálu pôdno-klimatických podmienok Slovenska. Súčasne, navrhované opatrenia nekladú nároky na verejné financie nad rámec programovo rozpočtovaných výdavkov a spĺňajú tak kritérium rozpočtovej neutrálnosti.

Prioritou revitalizácie je modernizácia a rekonštrukcia siete odvodnenia a závlah s dôrazom na doplnenie viacúčelových zariadení (stavidiel, ovládaných výustí...) na hydromelioračných kanáloch, s cieľom zabezpečenia retencie a retardácie odtoku vnútorných vôd pre potreby poľnohospodárskej krajiny. Revitalizácia existujúcich závlahových systémov ich komplexnou rekonštrukciou a modernizáciou a doplnením potrebného množstva moderného závlahového detailu by mala prebehnúť za investičnej účasti súčasných nájomcov.

Obe vyššie uvedené časti revitalizácie hydromelioračných sústav by mali byť financované z finančných prostriedkov alokovaných do Programu rozvoja vidieka SR na roky 2014 – 2020.

Materiál bol vypracovaný expertmi rezortu pôdohospodárstva a rozvoja vidieka v spolupráci s uznávanými akademickými autoritami v oblasti krajinného inžinierstva a vodného hospodárstva ako aj ďalšej prizvanej odbornej verejnosti.

Materiál bol súčasťou medzirezortného pripomienkového konania, a to v období od 16.9.2014 do 29.9.2014, pričom bolo vznesených celkom 25 pripomienok, z toho 10 zásadných. V rámci vyhodnotenia pripomienok bolo akceptovaných 24 pripomienok, z toho všetky zásadné. Čiastočne sme akceptovali 1 pripomienku vznesenú Ministerstvom životného prostredia SR.

Materiál teda predkladáme na rokovanie Hospodárskej a sociálnej rady bez rozporov.